Louise Schack Elholm (V), 2023-11-03:
Tak for ordet.
Det kan jo lyde meget forvirrende, hvis man har lyttet til debatten: Hvad er det egentlig, det her går ud på?
Jeg tror, at bare for dem, som måske ikke er helt nede i substansen af det her, vil jeg sige, at det her er en udmøntning af to aftaler, af aftalen om forliget om planloven fra juni 2022 og af en aftale om boligindsatser fra foråret i år.
Hvad er planloven så?
Planloven er en lov, der fortæller, hvordan vi skal planlægge vores land.
Altså, vi har noget, der hedder byzone, vi har noget, der hedder landzone, og vi har noget, der hedder sommerhuszone, og det er forskellige regler, der gælder, for, hvordan man må udnytte jorden og udvikle landet.
Byudvikling skal ske i byerne, og det er også typisk her, man har erhverv.
Landdistrikter er mere øde, og dem friholder man i det store hele for det helt store byggeri.
Og så har man sommerhusområderne, hvor man må bygge sommerhuse.
Så det er en måde, hvorpå man laver en organisering af, hvordan Danmark er indrettet, og det er i og for sig en rigtig klog idé.
Det er den grundlæggende idé, at selve kompetencen ligger hos kommunerne i forhold til lokalplaner og sådan noget.
Så det er en måde, hvorpå vi sikrer, at vi har en gennemtænkt struktur over det, der sker i Danmark, og det synes jeg er rigtig positivt.
Vi har en forligskreds bag planloven, og oven på en evaluering af planloven blev vi enige om en række justeringer, og så begynder det at blive teknisk.
For når man kommer ind i justeringer, går man ind og ser på, hvad det er, der helt nøjagtigt skal tilpasses ved de forskellige ting.
Det er derfor, det kommer til at ramle ind i så mange forskellige ting, og at det kan virke kompliceret.
Men lad mig sige noget om nogle af de ting, vi konkret gør med det her forslag.
Først vil jeg lige kvittere for modtagelsen.
Jeg synes, der har været rigtig gode kommentarer, og jeg kan også godt forstå de frustrationer, man kan have, over, at det kan virke uoverskueligt.
Jeg ved godt, at det er et stort lovkompleks.
Det giver mulighed for omdannelse af arealer og stiller også krav om strategisk planlægning, så man ved, hvad man vil med de områder, man planlægger for, og som man udvikler.
Det er jo, fordi vi ser en udvikling, hvor nogle byer dør lidt hen, og derfor har man brug for at have en stærkere plan for, hvordan man gør i forhold til de her byer, så vi sikrer liv i de små byer.
Så har forslaget også et fokus på at sikre bedre mobildækning, fordi man lemper reglerne for, hvad der skal til for at kunne sætte en mobilmast op.
Det kan være nogle ret strenge krav, der er i dag, og som er med til at gøre, at vi har huller i danmarkskortet i forhold til mobildækning.
Det giver vi bedre muligheder for at få løst.
Så giver vi også nye udviklingsmuligheder ved kysterne og forbedrer vilkårene for turisme.
F.eks. giver vi mulighed for, at man kan lave nogle øudviklingsplaner, hvor man så kan kompensere for den ret restriktive lovgivning, vi har i Danmark, både i forhold til det, der hedder strandbeskyttelseslinjen, de første 300 m, men også hele kystnærhedszonen, som er 3 km ind i landet fra kysten.
Her giver vi bedre mulighed for udvikling; det er ellers ret stramt.
Men hvis man laver en plan for de her små øer, hvor der stort set kun er strandbeskyttelseslinjer og nogle gange også noget kystnærhedszone, bliver der lempet for det, altså hvis man har en strategi for det og man har lavet de her planer.
Det giver mulighed for at kunne udvikle nogle af de her øer i højere grad.
Så giver vi også mulighed for, at man kan søge om nogle flere kystnærhedsprojekter.
Det er nogle projekter, kommunerne kan søge om, hvis de siger, at vi har et område her, hvor vi gerne vil udvikle; det ligger i kystnærhedszone eller i strandbeskyttelseslinjen, men det her giver rigtig god mening.
Så kan de søge om det, og som jeg husker det, er det seks, der kan få tilladelse til at prøve at udvikle det.
Vi har allerede gennemført det en gang, og det, der indtil videre er blevet færdigt – indtil videre – er nede ved Stevns Klint, hvor besøgscentret er omfattet af de her kystforsøgsprojekter.
Det er en mulighed for at give noget mere frihed.